पाएं अपने शहर की ताज़ा ख़बरें और फ्री ई-पेपरडाउनलोड करें
मध्यप्रदेश में एक महीने से जारी लॉकडाउन का असर अब दिखने लगा है। प्रदेश का रिकवरी रेट फिर से 85% पहुंच गया। यानी यहां हर 10 में से 8 या 9 लोग कोरोना को मात दे रहे हैं। पिछले 6 दिन में रिकवरी रेट 3% बढ़ा है। संक्रमण की दर भी घटकर 20% पर आ गई है। 29 अप्रैल को यह 22% रिकॉर्ड की गई थी। इधर, 18 से 44 साल के लोगों का फ्री वैक्सीनेशन 5 मई से शुरू हो जाएगा।
पिछले 24 घंटे में सबसे ज्यादा अच्छी खबर राजधानी भोपाल के लिए आई। यहां पर 24 घंटे में संक्रमण दर में 6% की कमी आई है। एक दिन पहले संक्रमण दर 25% थी, जो घट कर अब 19% पर आ गई। प्रदेश के 4 बड़े शहरों में सबसे कम संक्रमण दर इंदौर की 17% है, लेकिन यहां पर मरीज भी सबसे ज्यादा निकल रहे हैं। ग्वालियर में संक्रमण दर सबसे ज्यादा 28% पर है।
भोपाल: 3 दिन से रेमडेसिविर नहीं मिल रही
राजधानी में 24 घंटे में 8687 सैंपल की जांच में 1673 नए संक्रमित आए और 6 की मौतें हुई। 1817 मरीज ठीक भी हुए। संक्रमण दर में 6% की कमी आई है। संक्रमण दर 19% रही, जो एक दिन पहले 25% पर थी। वहीं, यहां के निजी अस्पतालों में रेमडेसिविर इंजेक्शन 3 दिन से नहीं मिल रहा है, इसलिए मरीजों को बाहर से इंजेक्शन खरीदकर लाने के लिए कहा जा रहा है।
इंदौर: 1805 नए केस, 6 की मौत
यहां 24 घंटे में 1805 नए केस सामने आए और 6 की मौत हुई। इस दौरान 916 लोगों ने कोरोना को मात दी। प्रदेश में सबसे ज्यादा 1 लाख 18 हजार 85 संक्रमित इंदौर में आ चुके हैं, जिसमें से 1 लाख 5 हजार 214 लोग रिकवर हो चुके हैं। रिकवरी रेट 89% पर पहुंच गया है। संक्रमण दर 17% पर आ गई है, एक दिन पहले यह 18% पर थी।
जबलपुर: नए केस से ज्यादा लोग ठीक हुए
यहां अब भी रोज 700 से अधिक संक्रमित सामने आए हैं। राहत की बात यह है कि नए संक्रमित के मुकाबले ठीक होने वालों की संख्या ज्यादा रही। 3093 सैंपल की रिपोर्ट में 711 लोग संक्रमित हुए और 809 लोग ठीक हुए। अब तक यहां कुल 39,191 लोग कोरोना की चपेट में आ चुके हैं और 33,838 लोग ठीक भी हुए हैं। बीते दिन हुईं 7 मौतों के बाद कुल मौत का आंकड़ा 447 पहुंच गया। रिकवरी रेट में 86% है। फिलहाल 5,727 लोगों का इलाज चल रहा हैं।
ग्वालियर: 24 घंटे में फिर बढ़े संक्रमित
ग्वालियर में एक बार फिर कोरोना संक्रमण ने रफ्तार पकड़ ली है। बीते दिन 3936 लोगों के सैंपल की जांच में 1096 नए संक्रमित सामने आए हैं। इनमें ग्वालियर SP भी शामिल हैं। इस दौरान 1012 मरीज स्वस्थ भी हुए हैं। इस तरह एक्टिव केस 8682 से बढ़कर 8758 हो गए हैं। संक्रमण दर 28% पर बनी हुई है। राहत की बात यह है कि 3 मई तक जिले में कुल एक्टिव कंटेनमेंट जोन की संख्या 534 से घटकर 494 हो गई है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva zho_Hant eng_Latn